antikken
Store norske leksikon,Historie,Verdens historie og samtidshistorie,Europa,Den greske antikken
Antikken er et annet ord for gammel, og antikkens historie kan kalles oldtidens historie. Den regnes fra de første sivilisasjonene oppsto i Egypt og Mesopotamia ca. 3000 fvt., Indusdalen ca. 2500 fvt., Kina og Hellas ca. 2000 fvt., og frem til Vestromerrikets fall og Østromerrikets nedgang ca. 600 evt.
Den gresk-romerske, klassiske antikken «Antikken» som periode stammer fra renessansens negative klassifisering av «middelalderen» som en mellomperiode i menneskets utvikling. Antikken, eller den klassiske oldtiden, ble en tradisjonell betegnelse for en historisk og kulturell epoke konsentrert i landene rundt Middelhavet, med særlig tyngdepunkt i Hellas og Italia. Man regner gjerne med at den klassiske antikken innledes i Hellas med det greske alfabetet, de homeriske diktene og spredningen av polis i det 8. århundret fvt., og avsluttes med det vestromerske keiserrikets undergang i år 476 evt. Men mange vil inkludere den egeiske høykulturen på Kreta og i Hellas i det andre årtusen fvt., og det østromerske keiserrikets glansperiode i det sjette århundre evt. Den klassiske antikken ble utviklet i Hellas og nærområdene frem til rundt 300 fvt. Siden ble kulturen spredt til det østlige Middelhavsområdet og videreutviklet i de hellenistiske rikene som ble etablert der etter Aleksander den stores erobringer. Senere fikk romerne gjennom sine erobringer i disse områdene nærkontakt med grekernes kultur, som de ga sine egne bidrag til og videreformidlet til Vest-Europa fra det første århundre fvt. I det romerske imperiet ble det talt gresk i den østlige delen og latin i den vestlige. I det østromerske riket med Konstantinopel som sentrum ble gresk det offisielle, administrative språket. Romerriket var således et tospråklig imperium med en felles gresk-romersk kultur i litteratur, filosofi, religion, kunst og arkitektur. Den klassiske antikken i ettertiden Vesentlige deler av kulturarven fra antikken ble bevart for ettertiden gjennom avskrifter av antikke tekster i middelalderklostrene, og gjennom bevarte bygninger, kunstverk og annet arkeologisk materiale. Mange grener av humanistisk forskning arbeider fremdeles med dette materialet. All senere utvikling av vitenskap, filosofi, litteratur og kunst i den vestlige verden bygger på de grunnlagene som ble skapt i løpet av antikken. Les mer i Store norske leksikon Det gamle Egypt Sumer Assyria Induskulturen Kinas historie Den greske antikkens forhistorie Den egeiske høykulturen Den greske antikken Den greske antikkens historie Perserriket Romerriket Romerrikets historie Det bysantinske riket antikkens filosofi Litteratur Seland, Eivind: Antikkens globale verden, 2021